**Προσχέδιο ΝΟΜΟΣΧΕΔΙΟΥ ΜΕ ΤΙΤΛΟ**

**Ο ΠΕΡΙ ΕΙΔΙΚΟΥ ΤΕΛΟΥΣ ΑΠΡΟΣΔΟΚΗΤΩΝ ΚΕΡΔΩΝ ΕΝΕΡΓΕΙΑΣ ΝΟΜΟΣ ΤΟΥ 2022**

|  |  |
| --- | --- |
| Συνοπτικός τίτλος. | 1. Ο παρών Νόμος θα αναφέρεται ως ο περί Ειδικού Τέλους Απροσδόκητων Κερδών Ενέργειας Νόμος του 2022. |
|  |  |
| Ερμηνεία. | 2. Στον παρόντα Νόμο, εκτός αν προκύπτει διαφορετικά από το κείμενο – |
|  | «επιχείρηση ενέργειας» σημαίνει τους παραγωγούς και τους προμηθευτές ˑ |
| 70(Ι) του 2014  107(Ι) του 2014  27(Ι) του 2016  82(I) του 2020  116(I) του 2021  25(I) του 2022. | «Έφορος» σημαίνει τον Έφορο Φορολογίας όπως ορίζεται στους περί Τμήματος Φορολογίας Νόμων του 2014 έως 2022 ˑ |
|  | «κέρδος» σημαίνει το λογιστικό κέρδος όπως υπολογίζεται σύμφωνα με αποδεκτές λογιστικές αρχές πριν την αφαίρεση φόρων και χωρίς να λαμβάνονται υπόψη οποιαδήποτε ποσά, περιλαμβανομένων και πρόσθετων αποσβέσεων, που προέρχονται ή που είναι αποτέλεσμα επανεκτιμήσεωνˑ |
|  | «παραγωγός» έχει την έννοια που αποδίδεται στον όρο αυτό στον περί Ρύθμισης της Αγοράς Ηλεκτρισμού Νόμο και συμμετέχει σε Σχέδια ˑ |
|  | «προμηθευτής» έχει την έννοια που αποδίδεται στον όρο αυτό στον περί Ρύθμισης της Αγοράς Ηλεκτρισμού Νόμο και συμμετέχει σε Σχέδια ˑ |
|  | «πωληθείσα ενέργεια παραγωγού» σημαίνει την ετήσια πωληθείσα ενεργεία βάσει των Σχεδίων, εκφραζόμενη σε κιλοβατώρες ˑ |
|  | «πωληθείσα ενέργεια προμηθευτή» σημαίνει την ετήσια πωληθείσα ηλεκτρική ενεργεία βάσει των Σχεδίων, εκφραζόμενη σε κιλοβατώρες · |
|  | «Σχέδια» σημαίνει τα Σχέδια Έργων Ανανεώσιμων Πηγών Ενέργειας (ΑΠΕ) για εμπορικούς σκοπούς με τελική κατάληξη την Ανταγωνιστική Αγορά Ηλεκτρισμού (AAH) ή/και Σχέδια Έργων ΑΠΕ στο πλαίσιο της Μεταβατικής Ρύθμισης της Αγοράς με τελική κατάληξη την ΑΑΗ ˑ |
|  | «φόροι» σημαίνει τον φόρο εισοδήματος που επιβάλλεται σύμφωνα με τον εκάστοτε σε ισχύ περί Φορολογίας του Εισοδήματος Νόμο, την έκτακτη εισφορά που επιβάλλεται σύμφωνα με τον περί Εκτάκτου Εισφοράς για την Άμυνα της Δημοκρατίας Νόμο, το φόρο που επιβάλλεται σύμφωνα με τον εκάστοτε σε ισχύ περί Φορολογίας Κεφαλαιουχικών Κερδών Νόμο και οποιοδήποτε ποσό αλλοδαπού φόρου που δεν πιστώνεται έναντι του φόρου εισοδήματος ή και έναντι της έκτακτης εισφοράς για το έτος στο οποίο οφείλονται. |
| Πεδίο εφαρμογής του παρόντος Νόμου. | 3. Τηρουμένων των διατάξεων του παρόντος Νόμου, αρμόδιος για την πιστή εφαρμογή του παρόντος Νόμου είναι ο Έφορος, ο οποίος λογίζεται ότι έχει προς το σκοπό αυτό και τηρουμένων των αναλογιών, κάθε εξουσία, αρμοδιότητα ή υποχρέωση να προβαίνει σε κάθε ενέργεια, την οποία κρίνει αναγκαία για την εφαρμογή των διατάξεων του παρόντος Νόμου. |
|  |  |
| Υποχρέωση για καταβολή ειδικού τέλους. | 4.-(1) Παρά τις διατάξεις οποιουδήποτε άλλου Νόμου, κάθε επιχείρηση ενέργειας υποχρεούται όπως για το έτος 2022 καταβάλει ειδικό τέλος. |
|  | (2) Το ποσό του ειδικού τέλους που επιβάλλεται επί των παραγωγών υπολογίζεται συμφώνα με τη μεθοδολογία που καθορίζεται στο Πρώτο Παράρτημα· |
|  | (3) Το ποσό του ειδικού τέλους που επιβάλλεται επί των προμηθευτών που δραστηριοποιούνται εντός του έτους 2021 υπολογίζεται συμφώνα με τη μεθοδολογία που καθορίζεται στο Δεύτερο Παράρτημα· |
|  | (4) Το ποσό του ειδικού τέλους που επιβάλλεται επί των προμηθευτών που ξεκίνησαν τις δραστηριότητες τους εντός το έτους 2022 υπολογίζεται με βάση το μέσο κέρδος ανά πωληθείσα ενέργεια του έτους 2021 του συνόλου των προμηθευτών που δραστηριοποιούνταν εντός του έτους 2021, συμφώνα με τη μεθοδολογία που καθορίζεται στο Τρίτο Παράρτημα· |
|  | Νοείται ότι:  (α) το μέσο κέρδος ανά πωληθείσα ενέργεια του έτους 2021 του συνόλου των προμηθευτών που δραστηριοποιούνταν εντός του έτους 2021 υπολογίζεται και δημοσιεύεται σε ανακοίνωση από τον Έφορο |
|  | (β) στην περίπτωση που το ποσό που προκύπτει με βάση τα εδάφια (2), (3) και (4) πιο πάνω, δεν είναι θετικό, δεν καταβάλλεται ειδικό τέλος. |
|  |  |
| Δήλωση και καταβολή του ειδικού τέλους. | 5.-(1) Το ποσό του ειδικού τέλους δηλώνεται μετά από υπολογισμό που γίνεται από την ίδια την επιχείρηση ενέργειας, σε έντυπο που εγκρίνεται από τον Έφορο και υποβάλλεται υποχρεωτικά από την επιχείρηση ενέργειας με την καταβολή ταυτόχρονα του ειδικού τέλους κατά την 31η Μαρτίου 2023·  Νοείται ότι για τους προμηθευτές που εμπίπτουν στις διατάξεις του εδαφίου (4) του άρθρου 4, ως προθεσμία υποβολής του εντύπου και καταβολής του ειδικού τέλους καθορίζεται το τέλος του μήνα που έπεται το μήνα δημοσίευσης από τον Έφορο του μέσου κέρδους ανά πωληθείσα ενέργεια του έτους 2021 του συνόλου των προμηθευτών που δραστηριοποιούνταν εντός του έτους 2021. |
|  | (2) Επιχείρηση ενέργειας δύναται εντός έξι (6) μηνών από την υποβολή της δήλωσης υπολογισμού του ειδικού τέλους να υποβάλει αναθεωρημένη δήλωση δεόντως αιτιολογημένη. |
|  | (3) Σε περίπτωση που επιχείρηση ενέργειας αρνηθεί, παραλείψει ή αμελήσει να υποβάλει δήλωση και να καταβάλει το ειδικό τέλος όπως προβλέπεται στο παρόν άρθρο ή σε περίπτωση που προκύψει για οποιοδήποτε λόγο πληρωτέο ειδικό τέλος, ο Έφορος δύναται να προβεί σε βεβαίωση του ειδικού τέλους κατά την κρίση του. |
|  | Νοείται ότι σε περίπτωση αναθεώρησης ή βεβαίωσης ειδικού τέλους, οποιοδήποτε επιπρόσθετο πληρωτέο ποσό από επιχείρηση ενέργειας, καταβάλλεται μαζί με το νενομισμένο τόκο από την ημερομηνία που καθορίζεται στο εδάφιο (1). |
|  |  |
| Έσοδα από την επιβολή του ειδικού τέλους και διάθεσή τους.  20(I) του 2014  123(Ι) του 2016  133(Ι) του 2016  159 (Ι) του 2017. | 6. Τα έσοδα που απορρέουν από την είσπραξη του ειδικού τέλους κατατίθενται στο Πάγιο Ταμείο της Δημοκρατίας και η διαχείρισή τους γίνεται τηρουμένων των διατάξεων των περί Δημοσιονομικής Ευθύνης και Δημοσιονομικού Πλαισίου Νόμων του 2014 έως 2017. |
|  |  |
| Το ποσό του ειδικού τέλους δεν εκπίπτει του φόρου εισοδήματος, αλλά μειώνει το κέρδος για σκοπούς της έκτακτης αμυντικής εισφοράς. | 7. Ανεξαρτήτως οποιασδήποτε διάταξης οποιουδήποτε άλλου Νόμου, το δυνάμει του παρόντος Νόμου καταβληθέν ειδικό τέλος δεν εκπίπτει του φορολογητέου εισοδήματος για τους σκοπούς του περί Φορολογίας του Εισοδήματος Νόμου, αλλά μειώνει το κέρδος το υποκείμενο σε λογιζόμενη διανομή μερίσματος για τους σκοπούς του περί Εκτάκτου Εισφοράς για την Άμυνα της Δημοκρατίας Νόμου. |
|  |  |
| Ενστάσεις και προσφυγές. | 8. Επιχείρηση ενέργειας που θεωρεί ότι είναι αδικημένη από τη βεβαίωση του ειδικού τέλους από τον Έφορο, έχει δικαίωμα να υποβάλει ένσταση και σε τέτοια περίπτωση εφαρμόζονται οι διατάξεις του άρθρου 20 του περί Βεβαιώσεως και Εισπράξεως Φόρων Νόμου, τηρουμένων των αναλογιώνˑ |
|  | Νοείται ότι, σε περίπτωση διαφωνίας με την απόφαση του Εφόρου επί της ένστασης, επιχείρηση ενέργειας έχει δικαίωμα να ασκήσει προσφυγή στο Ανώτατο Δικαστήριο, σύμφωνα με το άρθρο 146 του Συντάγματος ˑ |
|  | Νοείται περαιτέρω ότι η καταβολή του ειδικού τέλους δεν αναστέλλεται σε περίπτωση ένστασης ή προσφυγής. |
|  |  |
| Εξουσίες του Εφόρου | 9. Ο Έφορος έχει, τηρουμένων των αναλογιών, όλες τις εξουσίες, αρμοδιότητες και υποχρεώσεις, περιλαμβανομένης της επιβολής διοικητικών προστίμων ή/και άλλων διοικητικών κυρώσεων, περιλαμβανομένων ποινών ή/και πρόσθετου τέλους, δυνάμει των διατάξεων του περί Βεβαιώσεως και Εισπράξεων Φόρων Νόμου και του περί Εισπράξεων Φόρων Νόμου για να ασκεί τα καθήκοντα που του ανατίθενται, καθώς και για να επιλύει οποιαδήποτε ζητήματα δυνατόν να προκύψουν, δυνάμει των διατάξεων του παρόντος Νόμου. |
|  |  |
| Λήψη δικαστικών μέτρων προς είσπραξη του ειδικού τέλους ή/και διοικητικών προστίμων, ή/και διοικητικών κυρώσεων | 10. Σε περίπτωση παράλειψης πληρωμής του κατά τον παρόντα Νόμο εισπρακτέου από τον Έφορο τέλους ή οιωνδήποτε άλλων διοικητικών προστίμων και/ή άλλων διοικητικών κυρώσεων, ο Έφορος λαμβάνει δικαστικά μέτρα και εισπράττει οιονδήποτε οφειλόμενο ποσό ως αστικό χρέος οφειλόμενο προς τη Δημοκρατία. |
|  |  |
| Έναρξη της ισχύος του παρόντος Νόμου | 11. Η ισχύς του παρόντος Νόμου αρχίζει από τη δημοσίευσή του στην Επίσημη Εφημερίδα της Δημοκρατίας. |

ΠΡΩΤΟ ΠΑΡΑΡΤΗΜΑ

(Άρθρο 4)

Μεθοδολογία υπολογισμού του ειδικού τέλους επί των παραγωγών που αναφέρεται στο εδάφιο (2) του άρθρου 4.

|  |  |
| --- | --- |
| Εξίσωση: ΕΤΠα2022= [(Κ2022 / ΠΕΠα2022)-€0,11] \* ΠΕΠα2022 \* 90% | |
| Ορισμοί: | |
| ΕΤΠα2022 | Ειδικό Τέλος παραγωγού κατά το έτος 2022. |
| Κ2022: | Κέρδος έτους 2022 του παραγωγού. |
| ΠΕΠα2022:: | Πωληθείσα ενέργεια παραγωγού κατά το έτος 2022. |

ΔΕΥΤΕΡΟ ΠΑΡΑΡΤΗΜΑ

(Άρθρο 4)

Μεθοδολογία υπολογισμού του ειδικού τέλους επί των προμηθευτών που αναφέρεται στο εδάφιο (3) του άρθρου 4.

|  |  |
| --- | --- |
| Εξίσωση: ΕΤΠρ2022= [(Κ2022 / ΠΕΠρ2022) - (Κ2021 / ΠΕΠρ2021)]\* ΠΕΠρ2022\* 90% | |
| Ορισμοί: | |
| ΕΤΠρ2022: | Ειδικό Τέλος προμηθευτή κατά το έτος 2022. |
| Κ2022: | Κέρδος έτους 2022 του προμηθευτή. |
| Κ2021: | Κέρδος έτους 2021 του προμηθευτή. |
| ΠΕΠρ2022: | Πωληθείσα ενέργεια προμηθευτή κατά το έτος 2022. |
| ΠΕΠρ2021: | Πωληθείσα ενέργεια προμηθευτή κατά το έτος 2021. |

ΤΡΙΤΟ ΠΑΡΑΡΤΗΜΑ

(Άρθρο 4)

Μεθοδολογία υπολογισμού του ειδικού τέλους επί των προμηθευτών που ξεκίνησαν τις δραστηριότητές τους εντός του έτους 2022 που αναφέρονται στο εδάφιο (4) του άρθρου 4.

|  |  |
| --- | --- |
| Εξίσωση: ΕΤΠρ2022= [(Κ2022 / ΠΕΠρ2022) - (ΜΚΠ2021)]\* ΠΕΠρ2022\* 90% | |
| Ορισμοί: | |
| ΕΤΠρ2022: | Ειδικό Τέλος προμηθευτή κατά το έτος 2022. |
| Κ2022: | Κέρδος έτους 2022 του προμηθευτή. |
| ΠΕΠρ2022: | Πωληθείσα ενέργεια προμηθευτή κατά το έτος 2022. |
| ΜΚΠ2021: | Μέσο Κέρδος ανά πωληθείσα ενέργεια του έτους 2021 του συνόλου των προμηθευτών που δραστηριοποιούνταν εντός του έτους 2021. |